So’ ppassate na decina ‘e juorne ‘a quanno âmmo fatto festa, allicurdanno ‘e ggroliùse *Quatto Jurnate ‘e Napule*. Eggià, pecché ‘a nosta fuje ‘a primma cetà che sse libberaje - essa sola e ccu na resistenza ‘e populo - d’ ‘a superchiaria viulenta ‘e ll’esercito germanese, che tteneva ‘ntenziòne ‘e appiccià e ddestrujere Napule sana sana. ‘A verità, nun è ca ‘e ggiurnale e ll’ati mmedia se songo addedecate assaje a allicurdà comme ‘e Napulitane se sapettero libberà ‘a l’accupazzione nazzista. Spisso, però, se parla e sse scrive d’ ‘o *lungomare libberato* ‘e Napule, e cchiù spisso ancora se nne va fruscianno l’Amministrazzione Cummunale.

Embé, nu’ pputimmo annià ca ttanno fuje na dicisione assaje ‘mpurtante chella che sfrattaje ‘e mmachine d’ ‘a via chiù bella ‘e Partenope, rennennola accussì a cchella ggente – ‘e ccà e ‘e fora - che ‘nce vo’ spassià senza prubbleme, priannose ‘e chella bellezza eccezziunale. Però – passate sett’anne ‘a chella ‘rivoluzzione’ – nu’ cce putimmo manco accuntentà ‘e na strata sì senz’ ‘e mmachine, ma pure senza nu pruggetto generale, capace ‘e jògnere ‘e na manera chiù nnaturale ‘o mare nuosto â Villa Cummunale, assaje sgarrupata e ttrascurata. Chella fettuccia ‘asfardo, che ccuntinua a spartere ‘o bblù d’ ‘o mare d’ ‘o vverde ‘e ll’arbere d’ ‘o burboneco *Real Passeggio*, nu’ mme pare c’addeventaje overamente na cammenata pe tuttequante ‘e Napulitane.

‘O struscio, ‘o ssapimmo bbuono - se cuntinua a ffa’ a Ttulèdo, a Cchiàja, p’ ‘o Vòmmero. A Ccaracciolo ‘nce truvammo ‘mméce ‘e furastiere, chille che ccorreno – a ppéde o cu bbiciclette – e ‘e guagliune che gghiòcano a ppallone. ‘O *lungomare libberato*, però, addeventaje semp’ ‘e cchiù ‘a *location* addò se fanno attività chiammate na vota ‘effimere’: gare, regate, cuncierte e, ‘ncopp’a ttutto, fière e spase ‘e merce. L’urdema è cchella chiammata “*BaccalàRe*” (3-5 ‘e ottombre), nu *street event* ch’è vvenuto subbeto doppo “*Pizzafest*” (13-22 ‘e settembre). E ccomme tanno fravecajeno ‘o *Pizza Village*, mo’, p’ ‘a festa d’ ‘o bbaccalà, ‘o lungomare ‘libberato’ fuje n’ata vota accupato ‘a na nova *Fiera ‘e Mast’Andrè.*

C’è stato chi ha ditto ca esso s’è avutato int’a nnu *suk* arabbisco. Ati ancora se so’ llagnate pecché chella parte ‘e Napule è ssemp’ ‘e cchiù ssequestata e pprivatizzata, sceppànnola â ggente che vo’ sulo spassiarce p’ ‘a cunzignà ‘mmano ê mercante ‘e taralle, birra, muzzarella, pizza e bbaccalà. Pe ffà *bisinìss,* ‘nzomma, ‘e spazzie addò fujeno cacciate ‘e mmachine spisso so’ addeventate nu mercato, addò se veve e sse magna. ‘Stu fatto succede pure int’ ‘e strate ‘e Napule che ffujeno ‘pedonalizzate’, addò mo’ se cammina ‘mmiézo a ggazzebo, ‘mbrellune e ttavuline, spase ‘a bbar e ppizzarie.

É cchesta ‘a revuluzzione ch’avev’ ’a fa’ addeventà Napule chiù llibbera e vvivibbile? Penzo ca cce servesse nu poco ‘e cchiù ‘e nurmalità pe ttuttequante e, ammacaro, cchiù ppoche ‘eventi’, mercate e spettacule ‘e chiazza. Diverzamente, vedimmo ‘e Napulitane sulo comm’a ccunzummature, ‘mméce ca ccomm’a ccitadine.

Scriveva tanno Ferdinando Russo: *«E si no, l’avutammo a baccalà…»*.

(8.10.2019)